SPIŠSKÁ NOVÁ VES. Cvičenie pod názvom Rescue Patrol International 2010 je jedným z najnáročnejších previerok záchranárov. V tomto roku sa uskutočnil už 11. ročník. Nechýbali na ňom aj Michal Oreško, Jozef Holečko a Adam Velebír, ako jediní zástupcovia zo Spiša.
Od rána do rána
"Bolo to dosť náročné nielen po fyzickej stránke, ale aj na psychickú záťaž. Začínali sme ráno o ôsmej hodine a končili v noci o tretej. Niekoľko hodín sme spali a znova vyrážali do terénu. Neustále počas šiestich dní sme zasahovali pri rôznych situáciách, riešili rôzne problémy. Myslím si, že to bolo zatiaľ najnáročnejšie cvičenie, aké sme kedy absolvovali," uviedol Michal Oreško, dobrovoľný záchranár z T.O.R. Rescue v Spišskej Novej Vsi.
Ako zdôraznil jeho kolega J. Holečko, zásahov bolo počas dní naozaj veľa. Napr. v jeden deň ich za štyri hodiny absolvovali 16. Do ruky dostali iba mapu a jednoduchý popis a všetko ostatné sa dozvedeli až priamo v teréne.
Bláznivý zabijak
"Riešili sme napr. evakuáciu školy, požiar v motoreste, výbuch acetylénových fliaš, dopravnú nehodu, otravu hubami, zásah elektrickým prúdom, nikdy sme presne nevedeli, do čoho ideme," doplnil J. Holečko.
Prvý deň cvičenia odštartoval hneď naostro, nočný pátraním po nezvestných osobách. Ako sa všetci traja záchranári zhodli, mali vždy "šťastie" na tie najťažšie prípady, pri ktorých ich hodnotili komisári cvičenia.
Samotné modelové situácie boli natoľko reálne, že v teréne nechýbalo ani zranené dieťa, pričom modelom bolo reálne niekoľkomesačné dieťa.
Záchranári si preverili nielen svoje profesionálne schopnosti, ale miestami aj svoju odvahu. Napríklad pri záchrane ľudí v lesnej chatke, pričom museli spacifikovať bláznivého zabijaka s nožom v ruke.